Soldaat gee hom oor ná ‘moordtog’Argieffoto ŉ Suid-Afrikaanse soldaat het homself Donderdag aan die polisie oorgegee ná ŉ skiettog wat minstens een persoon dood gelaat het. Kol. Thembeka Mbhele, woordvoerder van die polisie, het gesê die soldaat van 8 Suid-Afrikaanse Infanteriebataljon (8 SAI), wat in Upington in die Noord-Kaap gestasioneer is, het homself aan soldate in Inanda buite Durban in KwaZulu-Natal oorgegee waarna hulle hom na die polisie geneem het. Brig.genl. Mafi Mgobozi, woordvoerder van die Suid-Afrikaanse Nasionale Weermag (SANW), het gesê die soldaat moes Maandagaand op sy pos wees in Upington. Hy het egter reeds vroeër die dag van Upington na Ntuzuma in KwaZulu-Natal gery. Die soldaat het glo Dinsdag sy vriendin met ŉ R4-aanvalsgeweer doodgeskiet en ook nog twee mense gewond. ŉ Polisiebeampte wat glo tussenbeide probeer tree het, is ook gewond. Volgens verskeie mediaberigte is ‘n tweede persoon ook oorlede. ŉ Groot soektog is hierna na die soldaat van stapel gestuur. Volgens Mbhele het die soldaat sy prokureur gekontak en gesê hy gaan homself oorgee. Mbhele het gesê die soldaat sal na verwagting Maandag in die hof verskyn op aanklagte van moord, poging tot moord en ontvoering. Sy het gesê daar is op ŉ R4-aanvalsgeweer en ammunisie beslag gelê.